In nomine sancte et individue Trinitatis, amen. Manasses, Dei gratia Aurelianensis ecclesie minister humilis, carissimis et venerabilibus dominis et fratribus Arraudo, abbati sanctissimi Benedicti Floriacensis, et ipsius successoribus et universo ejusdem monasterii conventui in perpetuum. Quia facile labitur humana memoria, et excursus temporis quod geritur antiquitate delet et extinguit, quod abbatie sancti Benedicti Floriacensis et carissimo nostro in Christo Arraudo abbati, et ejus successoribus et sanctissimo conventui solius caritatis intuitu facimus, presentis scripti testimonio tam presentibus quam posteris aperimus. Premisse siquidem abbatie et premisso venerabili Arraudo et successoribus ejus abbatibus, et prefato conventui in perpetuum concedimus et donamus ut liceat eis, et potestatem habeant omnes parochianos sancti Sebastiani Floriacensis pro sua decima panis et vini de burgo sancti Benedicti excommunicare, quoquo modo inde ipsis injuriam presumpserint inferre, et sacerdoti jam dicti beati Sebastiani, et ceteris beati Benedicti sacerdotibus et capellanis excommunicationis sententiam super hoc promulgatam precipimus firmiter et inviolabiliter in perpetuum observare; statuentes quod, si quis sciens huic concessioni nostre, presentis scripti munimine et sigilli nostri autoritate confirmate, obviare presumpserit, anathema sit. Actum anno incarnati Verbi M°C°LXX°VI°, episcopatus nostri anno trigesimo; ordinatis in ecclesia sancte Crucis majoribus personis, Hugone decano, Andrea cantore, Letoldo subdecano, Manasse capicerio.